
Astudiaethau Proffesiynol ac Addysgeg: Ymchwilio i’r Dysgu: beth, sut a pham ydw i’n addysgu?

Prosiect Ymchwil ar raddfa fechan yn canolbwyntio ar ddiddordeb proffesiynol.

Trafodaf yn yr aseiniad yma prosiect ymchwil Astudiaeth Gwers (AG) a wnes i ar raddfa fechan yn canolbwyntio ar y cwestiwn ‘Sut gall modelu gan athrawon cael effaith ar ymgysylltiad y plant?’ Nod yr aseiniad oedd dylunio, cynnal a gwerthuso'n feirniadol AG ar destun ymchwil o’m dewis ni. Dywed Dudley (2012) bod AG yn ymagwedd at ddatblygiad proffesiynol parhaus (DPP) y dylai ysgolion ei mabwysiadu. Dylanwadir ar AG gan y traddodiad Tsieineaidd o addysgu cyhoeddus sy'n parhau i fod yn nodwedd o addysg yn Tsieina (Chen, 2011). Rhydd Dudley (2015) bod AG yn ffordd o fyw i athrawon yn Japan a dim ond ar ddiwedd y 1990au y daeth yn destun diddordeb rhyngwladol. Oherwydd cyfyngiadau’r corona firws ni chawsom gyfle i wneud y tair cylch o AG ac felly dim ond un cylch byddaf yn trafod yn ystod yr aseiniad hwn. 
Y mater roeddwn am ddatrys yn y prosiect ymchwil yma oedd sut gall modelu gan athrawon cael effaith ar ymgysylltiad y plant? Caiff ymgysylltiad plant ei ystyried yn gynyddol fel nodwedd ddiffiniol o addysgu a dysgu o ansawdd uchel mewn addysg (Curaj, et. al 2015). Ym myd addysg, mae ymgysylltiad plant yn cyfeirio at faint o sylw, chwilfrydedd, diddordeb, optimistiaeth, ac angerdd y mae plant yn eu dangos wrth ddysgu neu gael eu haddysgu (Rautanen, et al. 2020). Mae modelu yn fath pwerus o adborth (Dudley, 2015) ac yn strategaeth gyfarwyddiadol lle mae'r athro'n dangos cysyniad neu ddull newydd o ddysgu ac mae myfyrwyr yn dysgu trwy arsylwi (Salisu a Ransom, 2014). Ychwanega Salisu a Ransom (2014) bod modelu yn disgrifio'r broses o ddysgu neu gaffael gwybodaeth, sgiliau neu ymddygiad newydd trwy arsylwi, yn hytrach na thrwy brofiad uniongyrchol neu ymdrechion treialu a gwall. Cysyllta’r cwestiwn yma gyda fy mhrofiad dysgu proffesiynol (PDP) trwy helpu mi ehangu fy ngwybodaeth ar ymgysylltiad plant a darganfod sut allaf ddefnyddio modelu yn nosbarth fy hun yn effeithiol. Cred Nash a Almarode (2020) bod yr athrawon gorau yn modelu’n gyson sgiliau cyflwyno da ac yn cael eu myfyrwyr i gymryd rhan mewn datblygu ac ymarfer sgiliau. Gwnaethom ni gytuno mewn grŵp ar y testun yma yn hawdd am fod gennym ni diddordeb ynddo. Roedd pawb am ddarganfod fwy ar effeithiau modelu ar ymgysylltiad plant am ein bod wedi defnyddio llawer yn ystod profiad addysgu proffesiynol (PAP) 2 ond nid oeddwn wedi arsylwi. Trafodom fel grŵp a soniwyd am ba effeithiau bydd modelu yn cael ar ymgysylltiad plant o alluoedd gwahanol yn ogystal â’m hysgolion. Byddaf yn cynnal yr AG mewn ysgol sydd a 128 o blant sydd yn weddol fach a lleoli’r mewn pentref cymunedol bach (Estyn, 2013). Yn yr ysgol mae 39% o’r disgyblion ar y gofrestr anghenion addysgol arbennig, sydd yn ffigwr uchel iawn (Estyn, 2013). Byddaf yn cynnal yr ymchwil yn ddosbarth blwyddyn 5 a 6 lle bu 28 disgybl. Yn y dosbarth mae un plentyn ag anghenion addysgol arbennig (AAA).  
Bwriedir trafod beth sydd wedi cael ei ddweud ar fodelu gan athrawon a phwysigrwydd ymgysylltiad plant o fewn yr ystafell ddosbarth yn y rhan yma, gan gyfeirio at lenyddiaeth sydd yn canolbwyntio ar fy nhestun ymchwil.
Mynega Creemers a Kyriakides (2006) bod modelu dynamig ar lawr dosbarth yn annog myfyrwyr i ddefnyddio strategaethau datrys problemau a chyflwynir gan yr athro. Ychwanega bod modelu yn gwahodd plant i ddatblygu amryw o strategaethau a hyrwyddo syniadau eu hun (Creemers & Kyriakides, 2006). Cytuna Coe et al (2014) a Mahan (2022)  gall modelu trawsnewid profiad plentyn o’r statig i’r deinamig a dyma’r ffordd orau o addysgeg effeithiol sydd gennym. Heria Nash a Almarode (2020) heb yr arweinyddiaeth gywir gall modelu gwael digwydd. Dywed bod angen i athrawon fodelu sgiliau cyflwyno rhagorol yn ddyddiol er mwyn iddo fod yn effeithiol (Nash a Almarode, 2020). Er hyn, dengys ymchwil bod modelu yn strategaeth gyfarwyddiadol effeithiol am ei bod yn caniatáu i fyfyrwyr arsylwi prosesau meddwl yr athro (Salisu a Ransom, 2014). Rhydd Salisu a Ransom (2014) byddai dysgu yn anodd iawn pe bai’n rhaid i bobl dibynnu'n llwyr ar effeithiau eu gweithredoedd eu hunain. Pwysleisia nifer bod hi’n hanfodol i athrawon fodelu i sicrhau helpu plant i lwyddo (Dudley, 2015; Wilson, 2012). Mynna rhai bod modelu yn helpu plant fod yn fwy ymwybodol o’u cynnydd sydd yn arwain i'r plant fod yn fyfyrwyr llwyddiannus (Wilson, 2012). Yn ystod fy PAP 2 roeddwn yn modelu’n gyson yn ystod gwersi gan gynnwys adborth y plant ar lefelau gwahanol o waith. Roedd eu hadborth ar safonau gwahanol o waith yn helpu iddyn nhw wella eu dysgu a'u hannog i gymryd mwy o gyfrifoldeb am eu deilliannau (Estyn, 2018). Roedd darparu ymatebion enghreifftiol i'r plant yn rhoi amser iddyn nhw ymarfer ymgorffori sgiliau’n gadarn (Coe, et al 2014). At hyn, noda Coe et al (2014) bod sgaffaldiau, yn elfennau effeithiol o gyfarwyddo ag ansawdd uchel. Mae sgaffaldiau yn ddull modelu lle mae athrawon yn cynnig math arbennig o gymorth i blant wrth iddynt ddysgu a datblygu cysyniad neu sgil newydd (Coe, 2014; Gibbons, 2014). Yn ôl Bandura (1986), modelu yw un o’r dulliau dysgu mwyaf effeithlon o unrhyw sgil neu wybodaeth newydd. Hwylusir dysgu sgiliau gwybyddol syml, megis sgiliau rhifedd neu ddarllen sylfaenol, yn ogystal â sgiliau gwybyddol mwy cymhleth, megis meddwl yn feirniadol neu ddatrys problemau (Salisu a Ransom, 2014). Medd rhai bod modelu yn weithgaredd addysgu hanfodol os yw plant am ddysgu darllen ac ysgrifennu (Salisu a Ransom, 2014; Dudley, 2015). Pwysleisia Salisu a Ransom (2014) bod hi’n hanfodol i athrawon sicrhau ymgysylltiad plant yn ystod modelu er mwy’n sicrhau eu dealltwriaeth. Mae’r pwynt yma yn ddiddorol, ac rwyf am ymchwilio ymhellach i weld os bydd modelu yn sbarduno ymgysylltiad plant. Dywedir yn aml fod angen cymorth gwybyddol ar blant i'w helpu datrys problemau (Wilson, 2012; Salisu a Ransom, 2014; Roesnshine, 2012). Wrth i athrawon modelu er enghraifft dangos sut i ddatrys problem, noda Wilson (2012) ei bod yn ddull cefnogaeth wybyddol effeithiol. Yn yr un modd, awgryma Nash a Almarode (2020), trwy ddarparu modelu bydd plant yn dysgu’n well a chytuna Rosenshine (2012) gan nodi bod modelu yn gweithio’n llwyddiannus mewn pynciau craidd megis mathemateg ac iaith. Ffaith hysbys yw bod addysgwyr yn credu bod ymgysylltiad plant yn yr ystafell ddosbarth yn hanfodol i ddysgu (Pickering a Marzano, 2010; Smith et al, 2017). Noda Pickering a Marzano (2010) bod  ymgysylltu mewn gwersi yn arwain at berfformiad ysgol well a’i fod yn angenrheidiol ar gyfer datblygu cymhelliant a diddordeb myfyrwyr. I ychwanegu at hyn, dangosa amrywiaeth o lenyddiaeth bod cefnogaeth gymdeithasol gan athrawon, cyfoedion a rhieni yn cyfrannu at ymgysylltiad plant yn y dosbarth (Estell a Perdue 2013; Smith et al, 2017; Havik a Westergård 2019). Awgryma Rautanen et al (2020) bod ymgysylltu ag astudiaethau yn nodwedd o'r profiad ysgol gorau posibl. Mae ymgysylltiad disgyblion yn dod â hyder, meddwl mathemategol gweithredol ac felly cyrhaeddiad i ddisgyblion nad ydynt yn ymgysylltu (Dudley, 2013). Cysyllta hyn gydag effeithiau cadarnhaol modelu i helpu plant ddatrys problemau (Creemers a Kyriakides, 2006). Mewn ymchwil gan Dudley (2013) ceisiodd athrawon gynyddu cymhelliant ac ymgysylltiad disgyblion trwy ddefnyddio technegau drama a chwarae rôl i gwblhau tasgau. O ganlyniad gwellodd hyn gymhelliant ac ymgysylltiad ysgrifennu ar gyfer nifer o ddisgyblion oedd wedi ymddieithrio o’r blaen a hefyd dealltwriaeth athrawon o sut roedd y disgyblion hyn yn dysgu a’r lefelau yr oeddent yn gweithredu arnynt (Dudley, 2013). O achos hyn, yn fy nghynllun AG byddaf yn sicrhau fy mod i yn dysgu’r wers yn frwdfrydig ac yn modelu gwaith mewn ffordd greadigol. Ond, anghytuna Wolpert-Gawron (2018) i raddau, noda nid yw ymgysylltu yn meddwl bod rhaid i chi fod ar lwyfan drwy’r dydd ac nid oes rhaid i'ch gwersi bob amser fod yn hwylus. Ychwanega, bod defnyddio strategaethau ymgysylltu gwahanol i ddenu plant i ddysgu yn flinedig i addysgwr (Wolpert-Gawron, 2018). Ar wahân i hyn, gosoda Rautanen et al (2020) bod cefnogaeth gan athrawon megis modelu yn chwarae rhan ganolog mewn adeiladu amgylchedd dysgu cymdeithasol gefnogol sydd yn hyrwyddo ymgysylltiad positif. At hyn, cyfrannodd cefnogaeth ar gyfer gwaith ysgol gan athrawon ac ymhlith cyfoedion, yn arbennig, at ymgysylltiad astudio’r myfyrwyr (Rautanen, P. et al. 2020). Penderfynwyd o’r llenyddiaeth yma i ddewis ein cwestiwn ymchwil ni am fod sawl peth cadarnhaol wedi cael ei phrofi gan ddefnyddio modelu. Yn ogystal â hyn, pwysleisia nifer fawr o awduro’n pwysigrwydd ymgysylltiad plant o fewn wersi er mwyn gwella dysgu (Rautanen, et al. 2020). Hefyd, hoffwn ddarganfod fwy am gyfyngiadau modelu gwaith yn y dosbarth am nad oes nifer fawr o awduron wedi herio.  Rwy’n gobeithio llenwi’r bwlch yma sydd o fewn y llenyddiaeth gyfredol yn ystod fy ymchwil.

Fel y cyfeiriwyd eisoes, penderfynwyd gwneud prosiect ymchwil ar AG. Mae AG yn broses ddysgu broffesiynol sydd yn canolbwyntio ar ddysgu a chynnydd plant wrth i athrawon ddatblygu technegau pedagogaidd penodol (Dudley, 2015; Department of Education, 2009). Ceir llawer o sôn am AG yn helpu addysgwyr i ddatblygu’n broffesiynol trwy gymryd rhan mewn cymuned broffesiynol barhaus (Yoshida 2012). Trefnir y broses AG mewn cylch ailadroddus pedwar cam sef, astudio’r cwricwlwm a llunio nodau gwers, cynllunio gwers, cynnal gwers ymchwil ac yna myfyrio (Lewis, Perry a Hurd 2009; Lewis & Hurd 2011; Dudley, 2012). Dywed Boonsena (2019), bod AG yn fuddiol i fyfyrwyr graddedig, oherwydd gallent ddysgu gwahanol safbwyntiau o AG oddi wrth ei gilydd. At hyn, awgryma Amadory a Carter (2016) bod AG yn ddull cydweithredol sydd yn rhoi cyfle i athrawon sylwi’n broffesiynol. Cytuna Boonsena (2019) a hyn, gan ychwanegu bod AG yn rhoi cyfle i athrawon ddysgu sut i wella eu cyfarwyddyd a’u cynllunio ar gyfer addysgu. Heria De Vries et al. (2017) bod y wybodaeth a sgiliau sydd angen i gwblhau’r pedwar cam AG yn gallu hybu neu rwystro’r ffactorau amodol. Er hyn, rhanna Uştuk a  Çomoğlu,(2019) bod AG yn ffordd effeithiol o gysylltu gwybodaeth bynciol athrawon a chynnwys y cwricwlwm. Ychwanega Willems a Bossche (2019) bod AG yn weithred effeithiol ar gyfer athrawon. Tra bod dadl Uştuk a Çomoğlu,(2019) efallai’n gywir, rhaid nodi cyfyngiad arall sydd yn wynebu AG yw camddefnyddio’r dull. Mewn astudiaeth gan Mutch-Jones et al (2012) ni chanfu unrhyw dystiolaeth i’w ddamcaniaeth am fod diffyg arbenigedd proffesiynol yn y grŵp AG a'r ffaith nad oedd y cylch AG wedi'i gwblhau'n llawn. Ychwanega Dudley (2012) a Boonsena (2019) at hyn, eglura bod AG yn hawdd ei haddasu a’i llygru gan broffesiwn addysgu sydd wedi’i hannog yn rhy aml i arloesi ac felly yn berygl. Un o'r prif faterion oedd bod angen paratoi'n iawn ac yn gywir am na fydd y dull yn llwyddo (Boonsena, 2019). Ar y llaw arall, ni ddylid anghofio bod AG yn ddull llwyddiannus yn y DU ac yn gwella technegau addysgu a chynnydd disgyblion yn y pynciau craidd mewn ysgolion cynradd ac uwchradd. Yn ogystal â hyn mae AG yn ddull sydd yn datblygu dulliau pedagogaidd ehangach fel Asesu ar gyfer Dysgu (AagD) (Department of Education, 2009). Caiff AG ei weld yn ddull cadarnhaol gan lawer gan eu bod yn dadlau ei fod yn cynnig gofod i broffesiynoldeb athrawon dyfu ond heria Huntington Research School (2017) yn y pen draw ni fydd AG yn gallu arwain at newidiadau ystyrlon yn yr ystafell ddosbarth. Er gwaethaf mynega Dudley (2013) bod AG i gyd yng nghyd-destun cymuned addysgu a dysgu cefnogol sydd wedi ymrwymo'n gryf i helpu disgyblion i ddysgu ac i ddysgu proffesiynol aelodau'r grŵp. Teimla Dudley (2013) yn gryf bod AG nid yn unig yn strategaeth DPP o ddewis ar gyfer ysgolion, ond ei bod hefyd yn addas i’w defnyddio ar draws ysgolion a thu hwnt i ysgolion wrth iddynt gydweithio a dysgu gyda’u prifysgol, coleg a phartneriaid eraill. Esbonia Murphy et al (2017) ymhellach gan nodi bod athrawon yn gweld AG yn gadarnhaol, gan roi gwerth arbennig ar gyfleoedd i arsylwi cyfoedion a myfyrio ar eu harfer addysgu a dysgu. Yn ymchwiliad Murphy et al (2017), nid oedd unrhyw bryderon ynghylch ffyddlondeb AG ac roedd athrawon yn hoffi'r cydbwysedd rhwng presgripsiwn a rhyddid. Ar yr un pryd dylid nodi bod AG yn creu cymuned ymarfer i bawb ac mae cydweithredu yn ystod y broses AG yn cael ei werthfawrogi’n fawr gan athrawon (Changsri, 2012; Groves, 2016). Ar y cyfan gwêl bod AG nid yn unig yn gallu gwella dysgu ac addysgu, ond yn gallu gwella ysgolion ac yn codi safonau (Dudley, 2012). Cyflwyna Archer (2016) bod AG yn helpu i ddatblygu'r proffesiwn dysgu trwy ganiatáu i athrawon dan hyfforddiant ymchwilio i'r addysgeg. Er hyn, trafoda rhai cyfyngiadau a all codi os na fydd y dull yn cael ei ddefnyddio’n gywir ac felly mae angen dilyn strwythur a chydweithio er mwy’n llwyddo (Tiberghien, 2014; Dudley, 2012).
Penderfynom ni dewis tri disgybl yn ôl gallu i gyfrannu yn yr ymchwiliad. Roeddwn wedi dewis tri disgybl o fewn pob gallu (is, canol, uwch) er mwyn gweld os mae modelu yn helpu galluoedd penodol yn fwy nag eraill. Bydd y sampl yma yn gynrychioliadol o’r dosbarth cyfan am fod y dosbarth wedi cael eu rhannu mewn i dri grŵp gallu. At hyn, byddwn yn gallu cymharu ymgysylltiadau'r tri phlentyn i weld os bydd yna wahaniaeth. Bydd angen gwneud yn siŵr ein bod ni fel arsylwyr yn gwybod cymaint â phosibl am y disgyblion er mwyn sicrhau bod AG yn mynd yn llwyddiannus (Department of Education, 2009). Noda Department of Education (2009) bod hin wirioneddol bwysig bod y grŵp yn nodi’n glir yr hyn y maent am i ddisgyblion allu ei wneud erbyn diwedd y wers, a’r hyn y byddant yn edrych amdano fel tystiolaeth o hyn.
Rhanna Bruce et al (2015) bod arsylwi yn ffordd effeithiol o edrych ar ac addasu arfer. Arsylwa addysgwyr plant i ddod i’w hadnabod yn well a chael ymdeimlad o’u gwybodaeth, eu hanghenion, eu diddordebau, eu sgiliau a sut maen nhw’n dysgu orau (Fawcett a Watson, 2016). Cred nifer bod arsylwi yn arfer werthfawr yn y dosbarth (Bruce et al, 2015; Fawcett a Watson, 2016). Er hyn dadleua Hopkins (2014) bod cymdeithasau wedi creu hinsawdd o ofn ynghylch arsylwi. Ehanga bod llawer o athrawon yn ofnus pan mae arsylwi’n cael ei awgrymu ac yn ymwrthod ag ymwneud â’r hyn a ddylai fod yn brofiad ffurfiannol (Hopkins, 2014). Cytuna Bennett a Kell (1989) a hyn, wrth nodi bod tueddiad ymhlith athrawon i gyfyngu eu hasesiad i gynnyrch gwaith plant. Ar y llaw arall, esbonia rhai bod arsylwadau yn helpu athrawon i ddeall cryfderau ac anghenion pob plentyn (Fawcett a Watson, 2016). Cred Hopkins (2014) bod arsylwi athrawon ac addysgu yn yr ystafell ddosbarth yn chwarae rhan hanfodol, nid yn unig mewn ymchwil dosbarth, ond hefyd yn fwy cyffredinol wrth gefnogi twf proffesiynol athrawon ac yn y broses o ddatblygu ysgol. Hefyd, dywed bod arsylwi yn annog datblygiad iaith ar gyfer siarad am addysgu ac yn ffordd i weithio ar flaenoriaethau datblygiadol ar gyfer staff cyfan yr ysgol (Hopkins, 2014). Tra bod dadl Fawcett a Watson (2016) a Hopkins (2014) efalla i'n gywir, rhaid nodi bod Huntington Research School (2017) yn dweud bod nifer o athrawon yn cael anhawster gosod yr arsylwadau yn eu hamserlen. Ychwanega, bod eraill yn teimlo'n anghyfforddus yn cymryd amser i ffwrdd o'r addysgu i gwblhau arsylwadau, a bod lefel yr arsylwadau disgwyliedig yn anghynaladwy (Huntington Research School, 2017). Yn ogystal â hyn, dywed, pan gynhaliwyd arsylwadau, nid oedd unrhyw dystiolaeth bod athrawon a wnaeth fwy o arsylwadau wedi cael canlyniadau disgyblion gwell (Huntington Research School, 2017). 
Ar gyfer ein hamserlen arsylwi rydym ni wedi defnyddio Graddfa Leuven (Gweler atodiad 1) sydd wedi cael ei rhaglennu gan Leavers (2003). Dewisom hyn oherwydd maen fformat da i helpu mesur cyfranogiad disgyblion ac yn fframwaith poblogaidd sy'n amlygu’r graddau y mae plant yn dangos (MacRae a Jones, 2020). Mae’r dull yma yn helpu athrawon mesur 'lles emosiynol' a 'chyfranogiad’ plant o fewn gwersi (Leavers a Heylen, 2003). Yn ychwanegol, mae’n ddull cyfarwydd i i mi oherwydd defnyddiais y modd yma o arsylwi yn y gorffennol i gynnal ymchwil. Fe’i defnyddir fel graddfa arsylwi o 1–5, sy’n galluogi athrawon i fesur i ba raddau y mae plentyn yn cymryd rhan mewn gweithgaredd a ddewisir ei hun (MacRae a Jones, 2020). Esbonia MacRae a Jones (2020) bod graddfa Leuven yn rhoi disgrifiad ar gyfer pob lefel; lefel 5 yn dynodi'r cyfranogiad mwyaf, a lefel 1 y lleiaf a bu hyn yn seiliedig ar y rhagdybiaeth y gellir defnyddio lefelau uwch o gyfranogiad i fesur darpariaeth o ansawdd uwch. Un o'r prif feirniadaethau ar raddfa Leuven yw nad yw’n dda iawn am arsylwi plant ag anghenion addysgol arbennig neu anableddau (Learning Journals, 2020).
Defnyddia ymchwilwyr cyfweliadau oherwydd ei fod wedi dod yn sylfaen ar gyfer cymhelliant ymchwil ansoddol i roi llais i'r di-lais (Affleck et al 2013). Dywed Affleck et al (2013) bod cyfweliadau yn annog cyfranogwyr i gymryd rhan yn uniongyrchol yn y broses ymchwil, ac yn helpu plant i rannu eu gwybodaeth. Gwêl Mangal (2013) bod cyfweliad yn helpu i ymchwilwyr gael data o ansawdd da a chaniatáu iddynt gael ymateb manwl i'w cwestiwn ymchwil. Fel techneg i gasglu data, gall cyfweliad helpu i ni farnu’r data o ansawdd cyfoethog oherwydd ei ddibynadwyedd ai ddilysrwydd (Mangal, 2013; Punch, 2009). Ystyria Punch (2009) cyfweliad fel yr offer ymchwil fwyaf effeithiol wrth gael ymateb manwl a gosoda bod cyfweliad yn ddull ymchwil fwy craff na eraill. Er bod cyfweliadau ar gael yn hawdd, nid oes angen llawer o waith paratoi ar ran yr ymchwilydd (Affleck et al, 2013). O achos hyn, dadleua Kvale (1996) bod cyfweliadau yn dwyllodrus o syml. Er hyn, dywed Punch (2009) bod cyfweliad yn galluogi cyfranogwyr i siarad am eu profiadau eu hunain yn eiriau eu hunain.
Yn ein cyfweliad gofynnom ni cwestiynau agored ar y wers a chafodd i arsylwi (Gweler atodiad 2). O’r cwestiynau yma rydym yn gobeithio gweld os yw’r plant wedi ymgysylltu yn ystod y wers ac os oeddent wedi gweld y modelu yn fuddiol i'w tasg. Oed y plant a wnaethom gyfweld yw 9-11. Dywed Docherty a Sandelowaki (1999) bod gan blant 6 oed a hŷn y galluoedd gwybyddol ac ieithyddol i gael eu cyfweld. Gall cynnal cyfweliadau ymchwil gyda phlant a phobl ifanc fod yn heriol am sawl rheswm, gan gynnwys oedrannau cronolegol amrywiol, galluoedd datblygiadol a disgwyliadau’r ymchwil (O’Reilly a Dogra, 2017). Byddwn yn sicrhau ein bod yn gofyn caniatâd y plant os ydynt am gymryd rhan yn y cyfweliad gan wneud yn glir iddynt fod hawl iddyn nhw dynnu allan pan maen nhw eisiau (BERA, 2018). Mae cynnwys plant mewn ymchwil yn ymdrech eithaf modern ac yn fwy diweddar. Mae hawliau plant i gymryd rhan mewn ymchwil wedi cael eu cydnabod yn gynyddol (O’Reily a Dogra, 2017). Esbonia Fraser et al (2014) bod cyfweld â phlant a’u teuluoedd yn cael ei osgoi’n bennaf yn y gorffennol gan fod yna gred gyffredinol nad oedd gan blant a phobl ifanc y cymhwysedd cymdeithasol i ddwyn i gof hanesion credadwy o’u profiadau. Gall ymchwil plant canolbwyntio ar ddatblygiad plant a’u galluoedd, ond derbyniodd hyn feirniadaeth gan rhai am drin plant fel gwrthrychau i’w hastudio (O’Reily a Dogra, 2017). Pwysleisia ymchwil cyfoes ar wneud ymchwil gyda phlant, gan eu trin fel pynciau asiant yn y broses ac mae’r persbectif hwn wedi arwain at gyfweliadau gyda phlant a phobl ifanc yn dod yn fwy cyffredin (O’Reilly a Parker, 2013).
Defnyddiais fodel Drychau Brookfield i fyfyrio’n feirniadol a darparu dadansoddiad manwl ar sut gall modelu gan athrawon cael effaith ar ymgysylltiad plant (Brookfield, 2017). Mae'r model yn cynnwys pedwar drych sydd yn gofyn am farn trwy'r hunangofiannol, llygaid y disgyblion, profiadau ein cyfoedion a llenyddiaeth ddamcaniaethol (Brookfield, 2017) (Gweler atodiad 3). Yn y drych hunangofiannol, byddaf yn myfyrio ar y wers trwy ymgorffori fy mhrofiadau ac atebion. Dywed Miller (2010) gall athrawon ddatgelu agweddau ar eu haddysgeg y gallai fod angen eu haddasu neu eu cryfhau drwy’r drych yma. Mae’r ail drych, llygaid y disgyblion, yn caniatáu i'r mi fyfyrio ar ganfyddiad a phrofiadau’r disgyblion. Yn y drych yma rwy’n rhoi fy hun yn esgidiau'r myfyrwyr (Robles, 2018). Byddwn yn chwilio am ganfyddiadau gan gydweithwyr yn drych ein cyfoedion, a bydd yn rhoi mewnwelediadau neu safbwyntiau ychwanegol i ni (Brookfield, 2017). Rhanna’r drych olaf cyfle i mi adolygu gwaith ysgolheigaidd a defnyddio’r wybodaeth i adlewyrchu'r ymarfer addysgu (Robles, 2018).
Cryfder sydd gan y dull myfyrio yma yw gallwn gymharu’r canfyddiadau a’r llenyddiaeth bresennol, sydd yn cyfateb i'r drych llenyddiaeth ddamcaniaethol (Brookfield 1995). Heria Brookfield (1995) gwaith ei hun gan nodi bod eu dull myfyrio yn cael eu gweld yn or-syml ac efallai gamarweiniol. Bydd defnyddio drychau Brookfield yn fy ngalluogi i ddeall safbwyntiau cyfoedion a myfyrwyr ar fy nghwestiwn ymchwil ynghyd â'r goblygiadau a'r cymhelliant sylfaenol (Brookfield 1995). Awgryma Brookfield (1995) mai'r llwybr i ddarganfod gwerth eich addysgu trwy broses o fyfyrio beirniadol. Hoffwn ymchwilio ymhellach i'r bwlch sydd yn y llenyddiaeth ynghylch cyfyngiadau’r dull myfyrio yma.

Wrth ddylunio’r ymchwiliad ystyriwyd yn ofalus y materion moesegol gan ddilyn canllawiau BERA a’r Brifysgol. Rhanna canllawiau BERA (2018) dylai wneud popeth o fewn eich gallu fel ymchwilydd i sicrhau bod yr holl ddarpar gyfranogwyr yn deall beth sy'n rhan o’r astudiaeth. Mewn ymchwil, mae caniatâd gwirfoddol, gwybodus yn egwyddor sylfaenol o ymddygiad moesegol (BERA, 2018). I sicrhau cydsyniad parhaus yn ystod fy ymchwil bydd y plant yn fy nosbarth yn defnyddio system dicio/croesi. Gwnes i hyn yn ystod y cyfweliad ar arsylwad er mwyn sicrhau cydsyniad parhaus (BERA, 2018). Dywed BERA (2018) bod angen i ymchwilwyr paratoi i fod yn sensitif ac yn agored i'r syniad y gall y cyfranogwr dymuno tynnu eu caniatâd yn ôl ar unrhyw adeg. Bydd y cyfranogwyr i gyd yn gwbl ymwybodol o raddau anhysbysrwydd a ddarperir gan yr ymchwilydd. I sicrhau hyn roeddem wedi ysgrifennu llythyr tuag at rieni’r disgyblion y dosbarth cyfan yn cynnwys manylion y prosiect ymchwil (Gweler atodiad 4). Nodaf yn glir ar ôl dadansoddi'r data a gafwyd o'r arsylwad gwers a'r cyfweliad grŵp, bydd canlyniadau'r ymchwil yn cael eu trafod mewn aseiniad Prifysgol a chaiff canlyniadau'r astudiaeth hon eu storio ar one drive a chaiff yr holl ddata crai eu dinistrio unwaith y bydd yr asesiad wedi'i farcio. Crëwyd ffurflen foeseg cyn cychwyn yr ymchwil sicrhau ein bod yn cyflawni a dilyn y canllawiau cywir, a chaiff ei chymeradwyo gan bwyllgor moeseg y brifysgol (Gweler atodiad 5).

Fe wnaeth y plant ymgysylltu’n dda yn y wers gan gymryd rhan yn y gweithgareddau yn wirfoddol. Roedd y plant wedi elwa cael adborth cyson a penodol am eu cynnydd gennyf ac wedi cyflawni gwaith o safon dda o achos hyn (Wilson, 2012). Wrth arsylwi roeddwn wedi sylweddoli bod modelu enghreifftiau wedi ehangu dealltwriaeth y plant er mwyn cyflawni nod y wers. (Wearmouth a Goodwyn, 2019). Yn deillio o hyn, wrth arsylwi fy hun gan ddefnyddio modelu, gwelais fy mod i yn annog y plant i efelychu ymddygiadau penodol a oedd yn annog dysgu sydd yn cadarnhau dadl Salisu a Ransom (2014). Gwelais fod ymgysylltiad y plentyn gallu is wedi bod yn uwch nag roeddwn wedi gweld yn fy ngwersi blaenorol. Gweithiodd y plentyn yn fwy annibynnol ag arfer a dywedodd yn y cyfweliad eu bod wedi buddio o’r modelau a’r esboniadau (Salisu a Ransom, 2014). Er mwyn pwysleisio hyn mynna Coe (2014) bod darparu modelau ar gyfer tasgau yn ystod wersi yn elfen o gyfarwyddyd o ansawdd uchel. Pwysleisia Rosenshine (2012) bod athrawon effeithiol yn modelu i fyfyrwyr a ychwanega gellir hefyd cyfleu llawer o'r sgiliau a addysgir yn yr ystafelloedd dosbarth trwy ddarparu modelau.
O’r profiad hyn dysgais fod hunan arsylwi yn cynyddu ymwybyddiaeth o bryd a pham rydych chi'n cymryd rhan mewn ymddygiadau penodol (Houghton et al, 2003). Roedd hunan arsylwi wedi cynyddu fy ymwybyddiaeth o ymddygiadau gwahanol a gallaf nawr osod targedau personol mwy effeithiol a all arwain at lefelau perfformiad gwell (Houghton et al, 2003). Yn ogystal â hyn dysgais fod AG yn ddatblygiad proffesiynol defnyddiol ac rwyf wedi gwerthfawrogi’r cyfle i hunan arsylwi mewn ffordd strwythuredig (Murphy et al, 2017). Yn ystod y profiad yma cefais gyfleoedd i ddysgu a gweld dysgu plant yn wirioneddol ac roeddwn wedi dysgu sut i fyfyrio’n feirniadol ar addysgu’r plant a fy hunain (Takahashi, 2011). Hefyd dysgais fod cynnal cyfweliad fel dull ymchwil wedi amlygu pwysigrwydd llais y plentyn, lle cawsant leisio eu sylw ar y wers (Amadory a Carter, 2016). Dylai dysgu yn ôl Cwricwlwm i Gymru cyfoethogi llais ac annibyniaeth plant (Addysg Cymru, 2020). Mynna hyn hefyd datganiad Comisiynydd Plant Cymru (2021) lle dywed yn erthygl 12 bod gan bob plentyn ‘hawl i ddweud beth ddylai digwydd ac i rywun wrando’ arnynt. 
Oherwydd bod yna plentyn AAA yn fy nosbarth roedd angen i mi sicrhau strategaethau gwahanol i roi mewn lle er mwyn sicrhau ei bod yn ymgysylltu yn y wers. Cafodd fy ngwers eu haddasu i sicrhau bod y AG yn mynd fel cynllwyniwyd gan nodi strategaethau gwahanol i ddefnyddio i helpu’r plentyn yma cyfrannu tuag at y wers. At hyn, roeddwn wedi cael sgwrs gyda’r plentyn am y wers eu hun ymlaen llaw gan wneud yn glir bod ganddynt  amser ychwanegol i gwblhau'r dasg, cyfleoedd aml iddynt ar eu dewis i gymryd egwyl yn ystod neu ar ôl y wers (Boer,2009). 
Dysgais wrth arsylwi fy hun yn addysgu bod y gallu i ragweld gwallau’r plant a’u rhybuddio o’r gwallau posibl yn gweithio’n effeithiol iawn gan danlinellu dadl Rosenshine (2012) bod hyn yn nodwedd modelu effeithiol. Yn ychwanegol, cefnoga modelau datblygiad sgiliau meddwl y plant yn ogystal â helpu iddynt ddysgu disgrifio a rhesymu (Wilson, 2020). Roedd gwaith ysgrifenedig y plant wedi arddangos yn well nag yn flaenorol. Esbonia a arddangosa modelu gweithgareddau addysgu hanfodol i'r plant ddatblygu eu gwaith. Cefnoga Salisu a Ransom (2014) a Wilson et al (2020) fy nghanfyddiadau wrth nodi bod athrawon yn modelu'r prosesau darllen ac ysgrifennu trwy ymgysylltu â nhw tra bod plant yn arsylwi (Salisu a Ransom, 2014). Darganfyddais bod defnyddio modelu fel strategaeth yn helpu plant ymgymryd tasgau penodol (Salisu a Ransom, 2014). Wrth i'r plant arsylwi yn gyntaf ar yr hyn a ddisgwylir ganddynt i wneud  dywed y plentyn gallu uwch yn y cyfweliad bod hwn wedi helpu iddynt deimlo'n fwy cyfforddus wrth ymgymryd â’r dasg ysgrifenedig. Profwyd bod hyn yn wir gan Salisu a Ransome (2014) a Lemov, (2015). Ymhellach gwelais fod enghreifftiau modelu o ysgrifennu o ansawdd da wedi bod yn hanfodol i gyfryngu a sgaffaldiau dysgu sgiliau ysgrifennu newydd a chreadigol (Wearmouth a Goodwyn, 2019). Gwelais hyn yn ystod marcio llyfrau’r plant gan sylweddoli bod yna llai o gamsyniadau a gwelliant yn safon eu gwaith (Lemov, 2020). Ar wahân i hynny dangosodd y plant frwdfrydedd ac agwedd gadarnhaol yn ystod y cyfweliad ac awgryma Estyn (2018) gall hyn fod oherwydd bod nhw’n ymwybodol bod rhywun yn gwrando ar eu llais.

Wrth dynnu tua’r terfyn, down i'r casgliad bod AG yn darparu strwythur i athrawon fapio a gweithredu eu gwybodaeth ddamcaniaethol ac yn prif ddull ar gyfer datblygiad proffesiynol athrawon (Ustuk a Çomoglu,2019; Boonsena, 2019). Dywed rhai bod AG yn rhoi’r pwyslais ar bwysigrwydd arsylwi ar realiti dysgu myfyrwyr (Saito et al., 2008; Marton a Pang, 2006). Rhagwela rhai AG fel ymyriad athro dosbarth sy'n cynnwys elfennau o gydweithio, myfyrio, a datblygiad proffesiynol (Tiberghien, 2014). Dengys yr ymchwiliad yma bod modelu gan athrawon yn cael effaith cadarnhaol ar ymgysylltiad plant. Gŵyr Dudley (2012), bod modelu yn ffordd wych o hybu ymgysylltiad yn ystod wers a chynyddu ymrwymiad myfyrwyr.
Credaf fod y dull cyfweliad wedi bod yn ddibynadwy o fewn ein cyd-destun i gasglu data, oherwydd cefais ymateb y plant eu hun a gallwn weld ei bod hyn wedi bod yn ddull i gyfoethogi ei llais a’u hannibyniaeth (Addysg Cymru, 2020). Hefyd dywed nifer bod y dull yma yn ddilys achos mae’n helpu i egluro, deall ac archwilio safbwyntiau pynciau ymchwil yn effeithiol (Punch, 2009). Mae modd cyffredinoli’r canfyddiadau yma oherwydd gwêl nifer o ddamcaniaethwyr bod modelu gan athrawon yn darparu amgylchedd ar gyfer ymgysylltiad rhyngweithiol plant (Salisu a Ransom, 2014).
Yn y dyfodol, hoffwn gynnal AG eto heb gyfyngiadau’r corona firws yn ffocysu ar sut mae modelu gan athrawon yn effeithio ar ymgysylltiad plant sydd ag AAA. Mae gen i ddiddordeb mawr mewn addysg plant AAA ac yn gobeithio byddaf yn medru dysgu mewn ysgol arbennig yn y dyfodol. Gallaf gysylltu’r profiad yma gyda safon broffesiynol ‘dysgu proffesiynol’ (Llywodraeth Cymru, 2018). Cyrhaeddaf safon ‘Darllen ehangach a chanfyddiadau ymchwil’ wrth arddangos dealltwriaeth hyderus o’r damcaniaethau a’r ymchwil ynghylch addysgeg, asesu a datblygiad plant (Llywodraeth Cymru, 2018). Ymhellach byddaf yn sicrhau fy mod yn hunan arsylwi yn fwy yn ystod PAP er mwyn gwneud cynnydd pellach (Houghton et al, 2003).  
Argymhelliad byddaf yn gwneud yng ngoleuni fy ymchwil i yw edrych yn ddyfnach mewn i strategaethau eraill sydd yn debyg megis dull AagD adborth neu gwestiynu. O’r hyn rwyf wedi canfod gallwn ymchwilio ymhellach i weld sut mae strategaethau megis AagD gan athrawon yn effeithio ar ymgysylltiad plant.
Dangosa canfyddiadau’r ymchwil bod AG yn ddull dysgu proffesiynol gwerthfawr ac fe fydd yn fuddiol i mi i'w gwneud yn y dyfodol er mwyn sicrhau cynnydd a datblygiad (Groves et al, 2016). Daeth fy AG o hyd i gwestiwn ymchwil pellach sef sut mae modelu gan athrawon yn effeithio ar ymgysylltiad plant AAA? Byddai’r ymchwil yma yn ddiddorol i weld am fod plant AAA yn dysgu mewn ffurfiau gwahanol. Tybed a fyddai modelu yn cael yr un effaith arnynt? 
Gobeithio pe bawn i'n gwneud ymchwil AG eto byddwn yn gallu gwneud yr ail gylchdro a rhannu gyda chyfoedion fy nghanfyddiadau. Yn ogystal â hyn hoffwn arsylwi athrawes arall yn gwneud yr un wers i weld sut mae'n wahanol ac i weld a fydd ganddynt yr un canfyddiadau.

